丧亲章第十八

《孝经》 · 孔子

子曰："孝子之丧亲也，哭不偯，礼无容，言不文，服美不安，闻乐不乐，食旨不甘，此哀戚之情也。"

"三日而食，教民无以死伤生。丧不过三年，示民有终也。为之棺椁衣衾而举之，陈其簠簋而哀戚之；擗踊哭泣，哀以送之；卜其宅兆，而安措之；为之宗庙，以鬼享之；春秋祭祀，以时思之。"

"生事爱敬，死事哀戚，生民之本尽矣，死生之义备矣，孝子之事亲终矣。"

《诗》云："欲报之德，昊天罔极。"